দিল্লি বিধানসভা ভোটের প্রার্থী ঘোষণা বিজেপির, কেজরির বিরুদ্ধে কে?

নয়াদিল্লি: শিয়রে রাজধানীর বিধানসভা নির্বাচন (Delhi Assembly Election)। ইতিমধ্যে দিল্লি ভোটের জন্য প্রার্থীতালিকা প্রকাশ করেছে আম আদমি পার্টি (Aam Aadmi Party) ও কংগ্রেস (Congress)। এবার প্রার্থীদের নাম ঘোষণা শুরু করে দিল বিজেপি (BJP)। শনিবার প্রথম দফায় দেশের এই কেন্দ্রশাসিত অঞ্চলের ৭০টি আসনের মধ্যে ২৯টি আসনের জন্য প্রার্থীতালিকা প্রকাশ করল পদ্ম শিবির।

দিল্লি বিধানসভা নির্বাচনের জন্য প্রার্থীদের নামের যে তালিকা বিজেপি প্রকাশ করেছে, সেখানে রয়েছে একাধিক চমক। কারণ, এবার দিল্লির প্রাক্তন মুখ্যমন্ত্রী তথা আপ প্রধান অরবিন্দ কেজরিওয়ালের (Arvind Kejriwal) বিরুদ্ধে প্রার্থী হচ্ছেন প্রয়াত প্রাক্তন মুখ্যমন্ত্রী সাহিব সিংহ বর্মার পুত্র তথা প্রাক্তন সাংসদ প্রবেশ। একই আসনে কংগ্রেসের হয়ে প্রতিদ্বন্দিতা করছেন আরেক প্রয়াত প্রাক্তন মুখ্যমন্ত্রী শীলা দীক্ষিতের পুত্র সন্দীপ দীক্ষিত। এদিকে কালকাজি কেন্দ্রে রাজধানীর বর্তমান মুখ্যমন্ত্রী আতিশী মার্লেনার (Atishi Marlena) বিরুদ্ধে রমেশ বিধুরিকে টিকিট দিয়েছে বিজেপি। এই কেন্দ্রে কংগ্রেসের প্রার্থী হচ্ছেন প্রাক্তন আপ বিধায়ক অলকা লাম্বা।

আরও পড়ুন: কেজরির দলকে ‘আপদ’ বলে কটাক্ষ মোদির! পেলেন পাল্টা জবাবও

এদিকে প্রাক্তন আপ মন্ত্রী রাজকুমার আনন্দ এবার বিজেপির হয়ে লড়ছেন পটেল নগর থেকে। কৈলাস গহলৌতকেও বীজওয়াসাঁ কেন্দ্রে টিকিট দিয়েছে বিজেপি। পাশাপাশি, বিজেপির টিকিটে দিল্লি বিজেপির প্রাক্তন সভাপতি সতীশ উপাধ্যায় লড়ছেন মালবীয় নগর কেন্দ্র থেকে, প্রাক্তন বিরোধী দলনেতা বীজেন্দ্র গুপ্ত লড়ছেন রোহিণী কেন্দ্র থেকে। তবে বাকি ৪১ কেন্দ্রের প্রার্থীর তালিকা কেমন হবে, সেই বিষয়ে এখনও কোনও ইঙ্গিত দেননি বিজেপি নেতারা।